b'\n_START_ARTICLE_\nVuokon Luonnonsuojelus\xc3\xa4\xc3\xa4ti\xc3\xb6\n_START_PARAGRAPH_\nVuokon Luonnonsuojelus\xc3\xa4\xc3\xa4ti\xc3\xb6 on suomalainen, luonnon monimuotoisuuden turvaamista edist\xc3\xa4v\xc3\xa4 s\xc3\xa4\xc3\xa4ti\xc3\xb6._NEWLINE_Vuokon Luonnonsuojelus\xc3\xa4\xc3\xa4ti\xc3\xb6 tukee apurahoin hankkeita, jotka edist\xc3\xa4v\xc3\xa4t suomalaisen luonnon monimuotoisuuden s\xc3\xa4ilymist\xc3\xa4. S\xc3\xa4\xc3\xa4ti\xc3\xb6 my\xc3\xb6nt\xc3\xa4\xc3\xa4 tarkoitusta varten vuosittain apurahoja suojelu-, tutkimus- ja julkaisutoimintaan._NEWLINE_S\xc3\xa4\xc3\xa4ti\xc3\xb6 tukee erityisesti Suomen uhanalaisten ja huonosti tunnettujen eli\xc3\xb6lajien ja elinymp\xc3\xa4rist\xc3\xb6jen suojelua sek\xc3\xa4 pieni\xc3\xa4 tai keskisuuria, luontoa mahdollisimman konkreettisesti suojelevia hankkeita. Vuokon Luonnonsuojelus\xc3\xa4\xc3\xa4ti\xc3\xb6 tukee kaikkiin eli\xc3\xb6ryhmiin liittyvi\xc3\xa4 hankkeita, mutta perhoset ovat sen yksi erityiskohde._NEWLINE_Vuokon Luonnonsuojelus\xc3\xa4\xc3\xa4ti\xc3\xb6ll\xc3\xa4 on oikeus ottaa vastaan lahjoituksia ja testamentteja toimintansa tukemiseksi.\n_START_SECTION_\nHistoria\n_START_PARAGRAPH_\nVuokon Luonnonsuojelus\xc3\xa4\xc3\xa4ti\xc3\xb6 on perustettu vuonna 2007 turvaamaan luonnon hupenevaa monimuotoisuutta. S\xc3\xa4\xc3\xa4ti\xc3\xb6 on perustamisestaan l\xc3\xa4htien tukenut noin 180 suomalaista luonnonsuojeluhanketta kaikkiaan 245 000 eurolla._NEWLINE_S\xc3\xa4\xc3\xa4ti\xc3\xb6 on pieni, joten sen tarkoitus on kohdistettu selke\xc3\xa4sti rajatulle alueelle: suomalaisen luonnon- ja ymp\xc3\xa4rist\xc3\xb6nsuojelun edist\xc3\xa4miseksi, katoavia elinymp\xc3\xa4rist\xc3\xb6j\xc3\xa4 ja niist\xc3\xa4 riippuvaisia eli\xc3\xb6lajeja auttamaan._NEWLINE_Vuokon Luonnonsuojelus\xc3\xa4\xc3\xa4ti\xc3\xb6n nimi juontuu Rellun, silloisen Tampereen reaalilyseon, perinteikk\xc3\xa4\xc3\xa4st\xc3\xa4 luontokerhosta Vuokko, jonka toiminnassa s\xc3\xa4\xc3\xa4ti\xc3\xb6n toinen perustaja on ollut mukana.\n_START_SECTION_\nLuontopiha\n_START_PARAGRAPH_\nLuontopiha on Vuokon Luonnonsuojelus\xc3\xa4\xc3\xa4ti\xc3\xb6n k\xc3\xa4ynnist\xc3\xa4m\xc3\xa4 hanke, jonka tarkoituksena on kannustaa pihanomistajia hoitamaan pihojaan luontoa ajatellen. Luontopiha-idea tarkoittaa luonnonomaisen ymp\xc3\xa4rist\xc3\xb6n luomista omaan pihaan. Luontopihan perustaminen lis\xc3\xa4\xc3\xa4 pihan luonnon monimuotoisuutta._NEWLINE_Keinoja lis\xc3\xa4t\xc3\xa4 pihaluonnon monipuolisuutta ovat esimerkiksi perhosille ja hy\xc3\xb6nteisille sopivat kukat, pienet ketoalueet ja linnunp\xc3\xb6nt\xc3\xb6t. Pihansa luonnonmukaisuutta voi lis\xc3\xa4t\xc3\xa4 my\xc3\xb6s j\xc3\xa4tt\xc3\xa4m\xc3\xa4ll\xc3\xa4 pihalle lahopuuta ja kosteita alueita. Monimuotoinen piha antaa kasveille paremman ymp\xc3\xa4rist\xc3\xb6n menesty\xc3\xa4 ja suojelee samalla harvinaisia ja uhanalaisia lajeja.\n_START_SECTION_\nSuomen kansallisperhonen\n_START_PARAGRAPH_\nVuokon Luonnonsuojelus\xc3\xa4\xc3\xa4ti\xc3\xb6 k\xc3\xa4ynnisti hankkeen Suomen kansallisperhosesta. Satavuotiaan Suomen kunniaksi vuonna 2017 j\xc3\xa4rjestettyyn \xc3\xa4\xc3\xa4nestykseen osallistui 36 500 suomalaista. Suomen kansallisperhoseksi valittiin paatsamasinisiipi. Hanke oli osa virallista Suomi 100 -ohjelmaa.'